**Előterjesztés**

**Körmend város Önkormányzat Képviselő-testülete 2018. január 31.-i ülésére**

**Tárgy:** Körmend város Önkormányzata 2018. évi költségvetése

*Tisztelt Képviselő-testület!*

Az önkormányzat 2018. évi költségvetésének tervezetét terjesztjük a képviselő-testület elé azzal, hogy a jelen előterjesztés részét képezi a költségvetési rendelet-tervezetnek.

Az önkormányzat intézményszerkezetében nem történik 2018. évre vonatkozóan változás az előző évhez viszonyítva.

Az önkormányzat költségvetés bevételeit,és egyes kiadási elemeket a Magyarország 2018. évi költségvetéséről szóló 2017. évi C. törvény határozza meg alapjaiban, a tervezés alapját is ez képezte.

**Feladatellátás**

Az önkormányzat a kötelező feladatait három költségvetési szerve, valamint a két társulás által fenntartott költségvetési szervek által látja el.

Az önkormányzat az óvodai és bölcsődei feladatokat a Dr. Battyhányné C. M. Óvoda és Bölcsődében 17 csoportban és 4 telephelyen látja el Körmend tekintetében. Az intézménynek van két másik településen tagóvodája, amely 1-1 csoporttal működik. Az intézményt a Körmend és Mikrotérsége Köznevelési Intézményfenntartó Társulás tartja fenn. A társulás az óvodai feladatokra egy intézményt tart fenn, amely magába foglalja a bölcsődei feladatokat is.

A szociális feladatokat szintén társulás által fenntartott intézmény látja el, továbbá a védőnői feladatok és az ügyeleti feladat is itt kerül ellátásra. A védőnői szolgálat csak körmendi területet lát el, míg az ügyelet térségi ellátást jelent.

Az önkormányzat közös hivatalt működtet Csákánydoroszlóval az igazgatási feladatok ellátására.

A Körmendi Kulturális Központ, Múzeum és Könyvtár látja el a közművelődési feladatokat.

A településüzemeltetési feladatok, az önkormányzati vagyon kezelése, hasznosítása Körmend Város Gondnoksága feladatai közé tartozik. Az intézmény keretein belül történik az iskolai étkeztetési feladat ellátás szolgáltatás igénybevételével.

2018. évben jelentős beruházások, felújítások kezdődnek el, és nagy részük megvalósításra is kerül ez évben EU-s támogatással, amelyre a támogatásként érkezett fedezet rendelkezésre áll.

**Működési költségvetés**

**Bevételek**

Az önkormányzat 2018. évi költségvetéséről szóló rendelet tervezet 1. melléklete tartalmazza az önkormányzat bevételeit és kiadásait működési és felhalmozási bontásban, mérlegszerűen bemutatva. A 2. melléklet a bevételeket részletezi intézményenként, a 3. melléklet szintén intézményenként a kiadásokat. A 2. és 3 melléklet tartalmazza a kiadásokat és bevételeket kötelező feladatok, önként vállalt feladatok és igazgatási feladatok bontásban. A 4. melléklet a bevételeket részletezi forrásonként.

A működési bevételek jelentős részét teszi ki a feladatokra kapott *központi támogatás*. A támogatás összege a 2018. évi költségvetésről szóló törvény alapján került meghatározásra az önkormányzat részére a feladatmutatók alapján. A támogatás összességében *600.509.720Ft*, amelyet a 4. melléklet részletesen bemutat. A támogatás szerkezete nem változott, az előző évekkel azonos. Az egyes feladatokra kapott fajlagos összegek azon támogatások esetében változtak, amelyek a minimálbér, illetve a szakmai bérminimum emelésével érintettek. Ilyen terület bölcsődei dolgozók, az óvodai dajkák esete, ahol részben követi a támogatás az emeléseket, figyelembe véve a munkáltatót terhelő járulékok csökkenését is. 2017-ben évközben kapott az önkormányzat kiegészítést az illetményemelések miatt, 2018. évben már nem lesz ilyen, csak az összevont szociális ágazati pótlék és a kulturális pótlék fedezete fog évközi támogatásként érkezni, illetve minimális bérkompenzáció.

A 4. számú melléklet adataiból látható, hogy az önkormányzat 2018-ban sem kap támogatást a településüzemeltetési feladatokra a központi költségvetésből a beszámítás következtében. A beszámítás összege 160.509.720Ft, amely magasabb az előző évinél. A beszámítás következtében, a melléklet adatai alapján az idegenforgalmi adóhoz kapcsolódóan biztosított 1Ft/1Ft támogatástól is elesik az önkormányzat.

Az *óvodai feladatokra* összességében *259.944.400Ft-ot* kap az önkormányzat, amelyet a feladatok ellátása céljából átad a társulásnak teljes mértékben.

A *szociális feladatokhoz* kapott támogatás magába foglalja a 4. melléklet szerint a szociális alapfeladatokon túl a bölcsődei feladatellátást és a gyermekétkeztetési feladatok ellátását is, ezen feladatok központi támogatása *229.925.487Ft*, amely szintén átadásra kerül a feladatot ellátó önkormányzati társulás részére. A kapott támogatás részben körmendi, részben térségi feladatok működési kiadásaira nyújt részben fedezetet.

Az önkormányzati kulturális feladatokra kapott támogatás 21.1686.000Ft, amely magába foglalja a közművelődési, könyvtári és múzeumi feladatok támogatását.

A működéshez államháztartáson belülről kap az önkormányzat támogatást - 4. melléklet részletezi - egyes feladatokra felhasználási, elszámolási kötelezettséggel. Ilyen a szociális foglalkoztatásra kapott 54.326.460Ft, amelyből 18.515.760Ft a 2017. évi teljesítésekre érkezik, utólagosan. A 2018. évi foglakoztatásra kapott támogatás 32.810.700Ft, a társulás részére átadásra kerül. Az Európa Napok megrendezéséhez 3 millió Ft-ot kap az önkormányzat, a felhasználó a kulturális intézmény. A közös hivatal működtetésre a Csákánydoroszlói önkormányzat 1200eFt-al járul hozzá. INTERREG pályázathoz az önkormányzat több mint 7 millió Ft-ot adott a társulásnak, mert a pályázat utófinanszírozott, és nem állt rendelkezésre saját forrás, amely az előleg megérkezését követően átadásra kerül.

Az önkormányzat a megüresedett gyermekorvosi praxis működtetésére 11 millió Ft OEP-től átvett pénzeszközt tervezett, amelyből a feladatellátást finanszírozza.

A *helyi adókból* származó bevétel tervezése a 2017. évi teljesítések figyelembe vételével, valamint a helyi rendelet alapján történt. Az állandó jelleggel végzett iparűzési tevékenység bevétele után tervezett adóbevétel 775 millió Ft. Az ideiglenes jelleggel végzett tevékenység esetén nagyobb összegű bevétel tervezésére nyílt lehetőség, figyelemmel a várhatóan megnövekvő ipari tevékenységekre is. Az ezen a jogcímen tervezett bevételből természetesen felhalmozási kiadások is teljesítésre kerülnek a megvalósítástól függően.

Az *idegenforgalmi* adóbevétel a szálloda működése következtében jelentősen növekedett 2017 évben, amely megalapozza a 2018. évi magasabb összeg tervezését, és bevétel realizálását: a tervezett bevétel 12 millió Ft, amelyhez ilyen összegű központi támogatást kap az önkormányzat az elszámolást követően.

A *gépjárműadó* bevételből továbbra is 40% marad az önkormányzatnál, mint átengedett bevétel. Ezen adóbevétel esetében a 2017. évi teljesítéssel azonos összegben történt a tervezés 2018 évre is, mert a jogszabályi környezet azonos maradt. A tervezett bevétel 33 millió Ft.

Az intézmények *működési bevételében* nem történik jelentősebb változás. A rendelet-tervezet 2. melléklete részletezi intézményenként a bevételeket.

Az önkormányzat működési bevételei között került megtervezésre a víz és szennyvíz használati díj, tekintettel a számviteli szabályokra. Külön szerepel az 1. mellékletben a használati díj ÁFA bevétele, amely a dologi kiadások között is tervezésre került, mint befizetési kötelezettség 20.142.000Ft összegben. A használati díj terhére megvalósult beruházások, felújítások esetében az előzetesen felszámított és a fordított ÁFA is levonható, így visszatérülésként tervezésre került 14.254.556Ft. Ezek az összegek a fejlesztési kiadások fedezetéül szolgálnak. Az önkormányzatnál jelentkezik működési bevételként a bérbeadásból – közterület, biofütőmű, stb. - származó bevétel, a háziorvosi praxisoknak továbbszámlázott közüzemi díjak.

A közös önkormányzati hivatal működési bevételei igazgatási szolgáltatásokból, bérbeadásból, továbbszámlázott szolgáltatásokból – NAV, Kormányhivatal –, illetve azok ÁFA bevételeiből származik.

A Körmendi Kulturális Központ, Múzeum és Könyvtár költségvetése feladatonként került megtervezésre. A működési bevételek is ennek alapján szerepelnek a költségvetésben. A közművelődési feladatok a kulturális területet foglalják magukba: színházi előadások, szakköri bevételek, bérbeadások, stb. A színház épületének használatba vétele növeli a lehetőségeket, és megalapozza a magasabb bevétel tervezését. A tervezett működési bevétel a két feladat ellátási területen összesen 15 millió Ft.

A múzeumi feladaton a működési terület folyamatos bővülése következtében – pályázatok eredményeképpen - szintén lehetőség van magasabb összegű bevétel – 4.000eFt - tervezésére. A feladatellátás színtere a Vadászlak felújításával és átadásával bővült.

A könyvtári területen a bevételek jelentős része a beiratkozási díjakból származik, folyamatosan csökken az igény a másolási és egyéb informatikai jelegű szolgáltatásokra. A bevétel a 2017. évi szinten került tervezésre, 2.500eFt összegben.

A Körmend Város Gondnoksága tervezett működési bevétele 163 millió Ft. Az iskolai étkeztetésből az ÁFA visszatérüléssel együtt a tervezett összeg 58.000eFt. Jelentős bevétel származik a lakások és nem lakás célú ingatlanok bérbeadásából, a piaci helypénzekből, közvetített szolgáltatásokból. Az intézmény igény szerint szolgáltatást nyújt, amelyből szintén bevételt realizál.

Működési maradvány igénybevétele a költségvetési tervezetben a feladattal azonos összegben került tervezésre. A központi támogatás megelőlegezésére 19.025.758Ft, a pályázatok dologi kiadásaira 188.061.743Ft.

Működési jellegű külső finanszírozási művelet tervezett összege 115.790.745Ft, amely eredményes pályázatok esetén csökken.

**Kiadások**

Intézményenként és előirányzatonként részletezve a tervezett kiadásokat a rendelet-tervezet 3. melléklete mutatja be.

*A személyi juttatások* esetében jelentősebb változást a minimálbér és a szakmai bérminimum emelése jelenti. A foglalkoztatottak létszáma gyakorlatilag nem növekedett 2017. évhez viszonyítva. A minimálbér 138.000Ft, a szakmai bérminimum 180.500Ft 2018. január 1.-től. Személyi kiadásként került tervezésre az alapilletmény, a pótlékok, jubileumi jutalmak, munkába járás költsége, megbízási díjak. Az önkormányzatnál a képviselők, bizottsági tagok tiszteletdíja, és megbízási díjak kerültek tervezésre.

Az önkormányzati közös hivatal személyi juttatása a Körmenden és Csákánydoroszlóban foglalkoztatott köztisztviselők és munkaszerződéssel foglalkoztatott dolgozók személyi juttatását, továbbá a feladatellátással kapcsolatos megbízási díjat tartalmazza.

A Körmendi Kulturális Központ, Múzeum, Könyvtár személyi juttatása a foglalkoztatott dolgozókon kívül tartalmazza a különböző feladatok ellátásával kapcsolatos megbízási díjak összegét – szakkörök, stb.

Körmend Város Gondnoksága településüzemeltetési és ingatlankezelési feladataira 30 főt foglalkoztat. Az intézmény esetében a dolgozók jelentős részének a besorolt illetménye a minimálbér, amely pótlékkal kerül kiegészítésre. Tervezve van a hóügyelet 1.500eFt összeggel, ami a tényleges teljesítés alapján fog módosulni. Az intézménynél egyes feladatok megbízással kerülnek ellátásra: piaci feladatok keretében a felügyelő és gombaszakértő, nyilvános WC működtetése, stb. Az intézménynél van foglakoztatva a sportcsarnok és az uszoda működtetésére 4 fő: takarítók és uszodamesterek.

Az intézményekben közfoglalkoztatásra nem került kiadás tervezésre, a kapott támogatás alapján módosul a költségvetés.

A *munkaadót terhelő járulékok* mértéke változott: 22%-ról 19,5%-ra csökkent. A fizetendő járulékok között kerül tervezésre a rehabilitációs hozzájárulási adó. Ezt a közös hivatalnak és Körmend Város Gondnokságának fizetni, tekintettel arra, hogy nem foglakoztatnak megváltozott munkaképességű dolgozót.

A *dologi kiadások* az intézmények költségvetésében jelentős részt képeznek. Az 1. mellékletben a dologi kiadások részletezésre kerültek olyan szempontból, hogy az intézmények általános működési kiadásaira kerül felhasználásra, illetve a projektek dologi kiadásaira – 188.061.743Ft. Külön van kimutatva a használati díj bevétele után fizetendő ÁFA összege a 20.142eFt.

A működéssel kapcsolatos dologi kiadások között a közüzemi kiadások összege közel 70 millió Ft. Az önkormányzatnál a közvilágítás, a közlekedési lámpák, áramvételi helyek, szennyvízátemelők áramfogyasztása jelenik meg, a tervezett összeg 15.455eFt. A hivatal esetében a tervezett kiadás 4.500eFt, amiből a távhő díj arányaiban a legmagasabb. A kulturális intézmény közüzemi kiadásaira 9.400eFt került tervezésre, amelyből a gázenergia 6.700eFt. A könyvtár esetében a távhő díj magas, közel 3 millió Ft. A Körmend Város Gondnoksága költségvetése 32 millió Ft-ot tartalmaz közüzemi kiadásként, amelyből sportcsarnok és uszoda villamos energia díjra, gázdíjra és vízdíjra tervezett összege 23.800eFt. Az intézménynél jelentkezik dologi kiadásként az iskolák élelmezési kiadása. A feladatra tervezett összeg az előzményeket is figyelembe véve 130 millió Ft. Az intézmény költségvetése egyéb dologi kiadásokra 85 millió Ft összeget tartalmaz, amely a kezelt ingatlanok működtetési, karbantartási feladataira, a településüzemeltetési feladatokra, utak, járdák karbantartási feladataira nyújt fedezetet.

A működésre átadott pénzeszközöket a rendelet-tervezet 5. melléklete tartalmazza részletesen. Az önkormányzat 664.875.993Ft-ot ad át két társulás részére kötelező feladatok ellátására. Az önkormányzat kapja a feladatellátáshoz a központi támogatást, amely a rendelet-tervezet 4. mellékletében szerepel, amit átad a társulások részére. A kapott központi támogatáson túl az önkormányzatnak saját forrást is biztosítani kell, az óvodai feladatra a gyermeklétszám alapján, tekintettel arra, hogy vidéki gyermekek is járnak az óvodába. A bölcsőde feladatot teljes egészében az önkormányzat finanszírozza, a központi támogatás a kiadások 50%-át sem éri el.

A szociális feladatokra átadott működési célú támogatás tartalmazza a kötelező feladatok ellátását, valamint a szociális foglalkoztatásra 2018. évre kapott támogatási összeget. A kedvezőbb központi finanszírozás következtében csökkent az önkormányzat hozzájárulása különösen a házi segítségnyújtás esetében. Az ügyeleti feladatokra nem kell több támogatást adni, marad a 68Ft/fő/hó összeg.

Az államháztartáson kívülre adott működési célú támogatásokat az 5. melléklet részletezi. Az egyes támogatások pályázat útján kerülnek felhasználásra. A helyi közösségi közlekedésre 2018. évben várhatóan 7.000eFt körüli összeget kell fizetni.

A pénzbeli ellátásokra tervezett adatokat a rendelet-tervezet 10. melléklete részletezi. A tervezés a 2017. évi teljesítések figyelembe vételével történt.

Az előre nem látható működési kiadások fedezetére 15 millió Ft tartalék került tervezésre. A feladattal terhelt tartalék az OEP finanszírozás maradványa.

**Felhalmozás**

**Bevételek**

Az önkormányzat a felhalmozási bevételei között tervezte meg a vagyonértékesítést 38.000.000Ft összeggel. A felhalmozásra átvett pénzeszközök államháztartáson belülről 2018. évben várható bevétele a támogatási szerződések alapján – utak felújítására és a lóistálló rekonstrukcióra – 45.093.000Ft. Államháztartáson kívülről átvett pénzeszközként - az eladott önkormányzati lakások, közmű hozzájárulások törlesztéséből - 12.000.000Ft került tervezésre.

A felhalmozási kiadásokhoz 2017. évben jelentős összegek érkeztek, amelyek felhasználására 2018. évben kerül sor. Ezek az összegek 2017. évi beszámolóban maradványként szerepelnek. A felhalmozási kiadásokkal megegyező összegben megtervezésre került a maradvány. Külön szerepel az 1. mellékletben a központi költségvetésből kapott támogatások maradványa 73.095.259Ft-al, és az EU-s forrásból kapott támogatások felhalmozási maradványa 1.131.833.194Ft, egyéb felhalmozási maradvány 13.453.632Ft.

A felhalmozási kiadások teljesítését külső finanszírozási művelet bevonásával lehet megoldani, a tervezett összeg 118.770.566Ft.

**Kiadások**

A felhalmozási kiadásokat a rendelet-tervezet 6. melléklete részletezi feladatonként. A felhalmozási kiadásokat két nagy csoportra lehet osztani. Az önkormányzat a feladatai, illetve a vagyon megóvása érdekében saját forrásból hajt végre beruházásokat, felújításokat. A 6. mellékletben a beruházások között ezek a feladatok kerültek tervezésre. Itt szerepel a használati díj terhére megvalósuló beruházásként a Teleki u. befejezése, a szennyvíztisztító-telep rekonstrukciója, iparterület szennyvízelvezetés bővítése, ivóvízzel való ellátás, stb.

A 2017-ban felhalmozásra kapott központi támogatás terhére megvalósításra kerül az Újváros u kiépítése, kamerarendszer bővítése, Alsóberki utcák csapadékvíz elvezetése, bérlakás felújítása. Pénzügyileg rendezésre kerül a kocsiszín felújítás.

Az önkormányzat TOP-os pályázat keretében hét feladatra nyert támogatást, amely nagy része már 2017-ben megérkezett az elkülönített bankszámlákra. A 2017. évi tervezett megvalósítás tervezésre került a költségvetésben, amelyek forrása a 2017. évi maradvány.

Kisebb összegben került tervezésre egyes intézményeknél gépek, informatikai eszközök beszerzésére forrás, amely a folyamatos működéshez nélkülözhetetlen. Körmend Város Gondnoksága költségvetési tervezetében a településüzemeltetési feladatok ellátáshoz szükséges kaszák, adapter, fűnyírók beszerzésére van fedezet.

Tartalmazza a költségvetés a Pásztory ház megvásárlására jóváhagyott 13 millió Ft-ot.

A felhalmozásra átadott pénzeszközök között szerepel a labdarúgó pálya világításához, egyéb fejlesztésekhez önerő biztosítása, ADA Bútorgyár részére beruházáshoz támogatás biztosítása.

Tervezésre került a társasházi felújítási alapba történő befizetés 5.800eFt összegben.

A felhalmozási tartalékba került a használati díj bevétel azon része - 21.805.351Ft. - amely nem kerül felhasználásra a tervezet szerint 2018 évben. Tervek készítésére, és pályázatokhoz önerő biztosítására 10-10 millió Ft-ot tartalmaz a költségvetés tartaléka. Szabad felhalmozási célú tartalék 8 millió Ft.

A rendelet-tervezet 7. melléklete az adósságot keletkeztető ügyleteket részletezi a tárgyévet követő 3 évre kiterjedően. Az éves kötelezettség - tőke és kamat együttesen - nem haladhatja meg a saját bevétel 50%-át.

Kérem a Tisztelt Képviselő-testületet, hogy az előterjesztést tárgyalja meg és a mellékelt 2018. évi költségvetési rendelet-tervezet fogadja el.

Körmend, 2018. január 25.

**Bebes István**

**polgármester**